Flugeldar eru talin orsök þess að eldur kom upp í Glerárskóla á Akureyri í gærkvöld. Talsverðar skemmdir urðu í kjallara skólans og fellur öll kennsla niður í dag. Rafmagn fór af stórum hluta Akureyrar um tíma - slökkvistöðinni þar á meðal.
Allt tiltækt slökkvilið á Akureyri var kallað að Glerárskóla um hálf tólf í gærkvöldi og þá logaði talsverður eldur við innganginn í kjallara skólans. Eldurinn barst þaðan inn í kjallarann og urðu miklar skemmdir þar og einnig í útigeymslu við innganginn. Þá segir Eyrún Halla Skúladóttir, skólastjóri, að útihurðir bæði á kjallaranum og inn í skólann á þessum stað séu ónýtar. Eldvarnahurðir í kjallaranum hindruðu frekari útbreiðslu eldsins, en reykur barst um skólann og segir Eyrún talsverða vinnu framundan við að þrífa skólahúsið. Engin kennsla verður þar í dag og óvíst um kennslu á morgun. Þegar eldurinn kom upp sló rafmagni út á allstóru svæði á Akureyri. Slökkvistöðinni þar á meðal.
Sagði Ólafur Stefánsson slökkviliðsstjóri, í viðtali í gærkvöld. Talið er að eldurinn hafi kviknað út frá flugeldum. Nokkur ungmenni gáfu sig fram í gærkvöld og viðurkenndu að hafa kveikt í flugeldum við skólann. Samkvæmt upplýsingum frá lögreglu er málið enn í rannsókn og óvíst hvort um einhvers konar ásetning var að ræða eða einfaldlega gáleysi.